Es tracta de la primera operació del nou fons de capital risc ICF Capital Expansió II, que es va constituir al juny de l'any passat amb una capacitat inversora de 50M€.
La inversió a l'empresa catalana, especialista en l'elaboració de productes de brioxeria, té com a objectius posicionar Pastisart com un dels actors més importants del mercat en el segment de brioxeria de qualitat, incrementar la seva capacitat productiva i ampliar la gama de productes a través d'una adquisició.
Barcelona, 21 de gener de 2020.- El fons ICF Capital Expansió II ha liderat una ampliació de capital de 4,3 milions d'euros a l'empresa catalana Pastisart especialitzada en l'elaboració d'una gran varietat de productes de brioxeria.
La inversió ha permès adquirir la unitat productiva propietat del Grupo SIRO a El Espinar (Segovia).
L'operació d'adquisició permet assolir un dels objectius estratègics de Pastisart: consolidar-se com un referent en el segment de brioxeria de qualitat a Espanya i amb important penetració internacional.
L'increment de capacitat productiva i la nova gama de producte li permetrà seguir apostant per la qualitat, la innovació i l'orientació al client.
Els actuals accionistes i els gestors de la companyia valoren positivament la incorporació en l'accionariat de l'ICF, a través del fons especialista en empesa de mitjana dimensió.
La consellera delegada de Pastisart, Nuria Betriu, afirma que "la incorporació de l'ICF permet afrontar el creixement de la companyia amb confiança, aporta coneixement i expertesa al projecte, reforça el pla estratègic pels propers anys i ens permet seguir donant resposta als reptes dels nostres clients i dels nostres consumidors".
El director d'inversions d'ICF Capital Expansió II, Adrià Torrelles, manifesta que "ens trobem en un moment en el què certs subsegments de l'economia catalana tenen la possibilitat de consolidar-se.
Aquest processos de consolidació permeten a l'empresa catalana guanyar competitivitat, atreure talent i tenir economies d'escala".
"Pastisart ha sabut llegir molt bé aquesta situació i l'adquisició, amb incorporació de nous socis i reforç patrimonial, li permetrà fer un salt qualitatiu i quantitatiu molt important", conclou Torrelles.
Pastisart va néixer el 1990 de la mà de les famílies Nieto, Novell i Brugueras amb l'objectiu d'oferir productes de brioxeria que combinessin artesania amb tecnologia.
L'empresa, amb seu central a Terrassa i, ara, amb centre productiu a Roda de Berà (Tarragona) i El Espinar (Segovia), compta amb un equip humà de més de 400 professionals i una producció de més de 30.000 tones de producte l'any.
En l'exercici 2018, l'empresa catalana va facturar 42 milions d'euros i un cop materialitzada l'adquisició espera tancar el 2020 amb una facturació aproximada de 73 milions d'euros.
L'adquisició de la unitat productiva s'ha finançat amb la combinació de recursos obtinguts entre l'ampliació de capital - en la que han participat també els actuals socis de la companyia, l'equip directiu i altres inversors financers – i endeutament bancari.
ICF Capital Expansió II (gestionat per ICF Capital) és un fons de capital risc de 50 milions d'euros amb focus d'inversió en empreses catalanes amb volums de facturació a partir de 10 milions d'euros i resultats positius que es trobin immerses en projectes estratègics de creixement a nivell orgànic (processos d'internacionalització, d'increment d'activitat productiva) o inorgànic (adquisició de companyies).
Les inversions es realitzen a través de l'aportació de recursos propis a la companyia a través d'ampliacions de capital i/o préstecs participatius convertibles amb un import fins als 5 milions d'euros.
Capital Expansió FCR, fons precedent a ICF Capital Expansió II FCRE, es troba actualment en fase de desinversió.
En l'exercici 2019 va formalitzar la desinversió de dues de les seves participades: Plásticos Compuestos SA i Adelte Group SL.
Destacar que l'operació de desinversió de Plásticos Compuestos SA va ser la primera operació de sortida al mercat alternatiu borsari que es va portar a terme a través d'una figura combinada d'ampliació de capital i venta d'accions.